  Виталий Пронин Та нуналъёсы Удмуртилэн Тӧроез Александр Соловьёв шаерысьтымы кивалтӥсьёсын кенешон ортчытӥз. Вераськон мынӥз анай-атайтэк кылем нылпиослы улон инты висъян сярысь.- Асьмеос нырысьсэ ум ни пумиськиське та ужпумъя. Югдур шугъяськытэ. Туннэ нуналлы шаерысьтымы 18 ареслэсь бадӟымгес 1 сюрс 646 сирота пиналъёс кулэясько улон интылы. Таӵе сюлмаськон ӧй кылдысал, анай-атайтэк кылем нылпиослы азьвыл аръёсы юртъёс ӝутӥськысалзы ке. 2011-тӥ-2012-тӥ аръёс республика понна уродэсь ӧй вал, но малы ке та уж аналтэмын вал. Табере асьмеос сэрттыны кулэ лымы люк сямен будӥсь ужпумез. Малы Ульяновскын, Пензаын, Оренбургын анай-атайтэк кылем нылпиослы улон юртъёс лэсьто, нош асьмеос ум быгатӥське? Соослэн бюджетсы узыргес-а, мар-а? Мон озьы ӧй шуысал. Соин ик кылдэм югдурез сэрттоно-пертчоно но амалъёс утчано, кызьы юрттыны сирота пиналъёслы, - пумиськонэз усьтыса, шуиз Александр Соловьёв. Шаерысьтымы 1 сюрс 646 пиналлы квартира басьтон понна кулэ 1 но ӝыны миллиард манет.Сирота нылпиослы кун висъяны кулэ улон инты. Шаерысьтымы 1 сюрс 646 пиналлы квартира басьтон понна, кылсярысь, кулэ 1 но ӝыны миллиард манет. Республикалэн бюджетаз сыӵе коньдон ӧвӧл. Вань на та югдурлэн эшшо одӥг умойтэм палыз. Сирота пиналъёс вазисько судэ, соослы улон инты уг сёто шуыса. Суд, валамон ини, нылпи пала дурбасьтэ, солы квартира висъяны куре. Судлэсь решенизэ быдэстымтэез понна город (ёрос) администрация штраф тыроно луэ. Таӵе тыриськонъёс 500 миллион манетлэсь ичи уг луо. Озьы республикалэн кисыез эшшо кулэсме, малы ке шуоно та штрафъёс мыно федерал бюджетэ. Сыӵе эгес кылдэ.Судлэсь решениоссэ быдэсъян но сирота пиналъёслы улон инты висъян сярысь вераськиз дышетонъя но наукая министрлэн нырысетӥ воштӥсез Зоя Суворова. Малы ке шуоно улон инты басьтымтэ сиротаос судэ сёто Дышетонъя но наукая министерствоез.- Сирота нылпиосын (14 аресысен кутскыса) списокез учконо ке, улон инты вите 2 сюрс 889 пинал, - веранзэ мытӥз Зоя Суворова. - Нылпиос будо. Туннэ нуналлы муниципал кылдытэтъёс 48 улон интыос басьтӥзы сиротаослы. Ар пумозь чакламын эшшо 70 договор гожтыны, анай-атайтэк кылем нылпиос социальной найм амалэн асьсэлы сэрег басьтыны мед быгатозы шуыса. Озьы 2016-тӥ арын 1-тӥ январьлы судлэсь эшшо 60 решениоссэ быдэстыны кылёз на, со сокем трос ӧвӧл ни (та вакытлы 121 пиналлэн судъя таӵе решениез вань).Туэ республикаысьтымы Лэсьтӥськонъя, архитектурая но улон инты политикая министерстволы Удмуртилэн бюджетысьтыз 90 миллион манет висъяськиз Ижысь Ракетной ульчаысь сиротаослы пуктӥськись коркаез вуттонлы. 17 этажъем юртлэн али лэсьтӥсько 8-тӥ-9-тӥ этажъёсыз. Озьы ик Россилэн бюджетысьтыз висъяськиз 75 миллион манет, та уксё но мыноз со коркаез вуттонлы. 119 сирота пинал татысь квартира басьтыны быгатоз. Азьланяз чакламын на Ижын, Дэриын, Глазовын но Балезиноын сирота пиналъёслы юртъёс пуктыны. Пусйыны кулэ, вуоно арын но Россилэн бюджетысьтыз та ужпумлы вуоз 75 миллион манет, - шуиз Зоя Суворова.Ракетной ульчаын сиротаослы ӝутӥськись коркаез вуттыны трос кужым-коньдон кулэ на, кылсярысь, коммуникациосты кыскыны гинэ 26 миллион манет пала кошкоз. Лэсьтӥськонъя, архитектурая но улон инты политикая министр Иван Новиков верамъя, ваньмыз со квартиралэн дуныз вылын шӧдӥське, кылсярысь, одӥг квадрат метрез та коркан сылоз 47 сюрс 940 манет. Квартиралэн дуныз кулэсмысал, коммуникациосты кыскыны ке юрттысал город, соку одӥг квадрат метрлэн дуныз усьысал 41 сюрс 800 манетозь.Александр Соловьёв ас кылзэ вераз:- Та коркаез туэ вуттоно. анай-атайтэк кылем нылпиослы азьланяз но юртъёс ӝутоно, чаклано, соос ӟечлыксыя умоесь мед луозы, нош дунзы медаз тэтчы шуыса.Галина Семёнова Туспуктӥз Эдуард Карипов Теги: Нылпиос экономика  